苔歌
作者：顧雲
朝代：唐

paragraphs: 檻前溪奪秋空色，百丈潭心數砂礫。
松筠條條長碧苔，苔色碧於溪水碧。
波迴梳開孔雀尾，根細貼著盤陀石。
撥浪輕拈出少時，一髻濃煙三四尺。
山光日華亂相射，靜縷蘭鬐勻襞積。
試把臨流抖擻看，琉璃珠子淚雙滴。
如看玉女洗頭處，解破雲鬟收未得。
即是仙宮欲製六銖衣，染絲未倩鮫人織。
採之不敢盈筐篋，苦怕龍神河伯惜。
瓊蘇玉鹽爛漫煮，嚥入丹田續靈液。
會待功成插翅飛，蓬萊頂上尋仙客。